**חג הסגד**

למורה: חג הסגד הוא חגה של קהילת ביתא ישראל. לכבוד חג הסגד אנו נוהגים להכיר וללמוד מנהגים ומאפיינים שונים של הקהילה האתיופית, אך מהו הסגד עצמו? מה משמעותו לקהילת ביתא ישראל? מה היתה משמעותו הסמלית בחייהם באתיופיה ומה משמעותו כיום, לחיים במדינת ישראל? עבורם ועבור החברה הישראלית בכלל?

בדומה לחגים אחרים המוכרים לתלמידים מלוח השנה היהודי, לחגים רבים יש מספר שמות כיוון שהם בעלי משמעויות שונות- משמעות דתית, משמעות חקלאית, משמעות לאומית, משמעות סמלית וכיוב'. הסגד הוא אמנם חגה של קהילה אחת מקהילות ישראל, אך הוא נושא בחובו משמעויות רבות לתפיסה הדתית והקהילתית של ביתא ישראל.

למתקדמים: משמעויותיו השונות של חג הסגד לתפיסת קהילת ביתא ישראל, מעידות על המסורת שנשתמרה בקהילה וזו ועל הזיקה שהיא קושרת לימי גלות בית ראשון. מה דומה ומה שונה בין המסורות של ביתא ישראל לבין המסורת שנתפסת כ"נורמה" ביהדות? האם יחיו המסורות האלו זו לצד זו? מה עלינו לעשות כדי לשמר את המסורות השונות של קהילות ישראל השונות?

**פתיחה**

* האם אתם מכירים חגים שיש להם כמה שמות? אלו? מה שמותיהם?
* מדוע לדעתכם יש כמה שמות לחגים אלו?

"

**"לוטו" שמות החג- מצורף נספח כרטיסיות**

* נחלק את הכיתה לקבוצות עבודה
* כל קבוצה תקבל את הכרטיסיות ותצטרך להתאים בין שם החג למאפיינים ומנהגים המתאימים לו.
* התלמידים ידונו על השאלות ביחס לשם החג.

**מהללה- "תחינה"** [תחינה- בקשת רחמים נואשת] + מצגת/כרטיסיות תמונות

* נקרא כך כיוון שביום זה מרבים בתחינה.
* מתפללים תפילות מיוחדות במסגיד- בית הכנסת של ביתא ישראל
* מתפללים תפילות רבות- רובן לסיום הגלות ולשיבה לירושלים
* וידוי על חטאים
* כורעים ומשתחווים
* האם אתם מכירים תחינות ממקומות אחרים?
* על מה לדעתכם יש לקהילת ביתא ישראל להרבות בתחינה?
* האם הייתם רוצים להגיד תחינה על דבר כלשהו/צרה כלשהי?

**סיגד- "סגידה"** [תפילה- עבודת ה'] + מצגת/כרטיסיות תמונות

* נקרא כך כיוון שביום זה מרבים בסגידה ובתפילה לאל.
* צום- 49 יום אחרי יום הכיפורים, מעין השלמה ליום הכיפורים
* בוחרים הר גבוה לקיום הטקס- דומה למעמד הר סיני
* מוציאים את האורית (ספרי התורה של ביתא ישראל) מן ההיכל וצועדים איתו לכיוון ההר
* צועדים במעלה ההר עם אבנים על הראש
* הכהן הגדול קורא קטעים מן המצהף קדוס- על הסנה הבוער, על מעמד הר סיני ועל מעמד חידוש הברית בין האם ואלוהיו בתקופת נחמיה
* היכן אתם מכירים סגידה לאלוהים ממקורות אחרים?
* האם חשתם פעם שאתם "סוגדים" למשהו?

**עמתה סו- "יום הקיבוץ"** + מצגת/כרטיסיות תמונות

* נקרא כך כיוון שביום זה ניתנת משמעות לאחדות הקהילה ולמפגש של כל הקהילה לטקסים המשותפים.
* ימים רבים לפני החג רבים היו מתקצבים ובאים לכפרים היהודיים הגדולים ומתארחים אצל קרובי משפחתם או אצל חברים כדי לקיים מפגש המוני.
* סעודת מצווה המונית לחתימת היום
* המשך החגיגות במשך כמה ימים
* עידוד הקהילה לשמור על הזהות היהודית והמצוות למרות הריחוק משאר העם
* האם אתם מכירים "קיבוצים" אחרים? מה דומה ומה שונה בין הקיבוצים שאתם מכירים ל"חג הקיבוץ"?
* מדוע לדעתכם כה חשוב לקהילת ביתא ישראל לקבץ יחדיו את כל הקהילה ואף לקרוא לחג על שם כך?

**מקורו של חג הסיגד**

* חג הסיגד הוא ייחודי לקהילת ביתא ישראל, מה מקורו? וכיצד ייתכן שלאף קהילה אחרת מתפוצות ישראל אין חג דומה?

***וּבְיוֹם עֶשְׂרִים וְאַרְבָּעָה לַחֹדֶשׁ הַזֶּה נֶאֶסְפוּ בְנֵי יִשְׂרָאֵל בְּצוֹם וּבְשַׂקִּים וַאֲדָמָה עֲלֵיהֶם. וַיִּבָּדְלוּ זֶרַע יִשְׂרָאֵל מִכֹּל בְּנֵי נֵכָר וַיַּעַמְדוּ וַיִּתְוַדּוּ עַל חַטֹּאתֵיהֶם וַעֲו‍ֹנוֹת אֲבֹתֵיהֶם. וַיָּקוּמוּ עַל עָמְדָם וַיִּקְרְאוּ בְּסֵפֶר תּוֹרַת ה' אֱלֹהֵיהֶם רְבִעִית הַיּוֹם וּרְבִעִית מִתְוַדִּים וּמִשְׁתַּחֲוִים לַה' אֱלֹהֵיהֶם." (נחמיה ט' א-ג)***

[למורה: כל המסורות של ביתא ישראל מדגישות כי החג נקבע בהשראת המעמד הזה, לחידוש הברית בין עם ישראל ואלוהיו בימי שיבת ציון.]

פירוש מילים קשות:

**ויבדלו**- הופרדו, עמדו בנפרד, ישנם הבדלים בינם ובין הקבוצה הכללית.

**זרע ישראל**- מי שמשתייך לדת היהודית

**בני נכר**- מי שאינו משתייך לדת היהודית

**ויתודו**- תפילת ה"וידוי" שנאמרת בזמנים מיוחדים, בה מספר האדם על החטאים שעשה ומבקש עליהם סליחה

**על עמדם**- במקום בו הם עומדים

**רביעית היום**- חלק מהיום

* לאחר שקראנו את הפסוקים, נבקש מהתלמידים לצייר על דפים את המעמד המתואר בהם
* נציג את הציורים יחדיו ונבקש מהתלמידים להביט בציורים שציירו, ולאפיין את המעמד על פי השאלות הבאות ועל פי העולה מן הציורים:
1. מי חוגג את החג? האם לבד או באופן ציבורי?
2. מה הדבר המרכזי שעושים בו?
3. האם יש מאפיינים נוספים למעמד? בגדים מיוחדים/סמלים מיוחדים?
* בעקבות מה שלמדנו עד כה, כיצד הייתם קוראים לחג של קהילת ביתא ישראל הנלמד מהפסוקים הללו?
* סיכום- נקרין לתלמידים את הסרטון הבא:

<https://www.youtube.com/watch?v=09_v4J2KG6Y>

**או**

* המורה תספר לתלמידים את הסיפור הבא:

אנחנו גרנו בכפר שנקרא "ברה" ואת החג חגגנו עם כל היהודים באזור ווגרה במקום שנקרא "גדביגה", שהיה במרחק בערך שעתיים מהכפר שלנו לכל כיוון. אני זוכרת שההכנות לחג התחילו שבועיים לפני. כל האימהות בכפר היו מכינות "טלה" (בירה) ו"דאבו" (לחם) לקחת לסעודה החגיגית של סוף החג. כיבסנו את הבגדים הלבנים שלנו ופרשנו לייבוש ליד הנהר.

בגלל המרחק, לא כל הילדים הקטנים היו הולכים.

כשהייתי בת 9 ההורים שלי הבטיחו לי שאני באה איתם לחגיגות. כל כך שמחתי וחיכיתי לזה! אבל מה? כנראה לא כל כך חשבתי מה אני לובשת בחג, לבשתי את השמלה החדשה שקיבלתי ולכלכתי אותה לגמרי. לא רק שלכלכתי אותה אלא הסתרתי זאת מהורי עד יום החג. וכשהיינו צריכים להתלבש ולצאת לחג נזכרתי בשמלה המלוכלכת שלי והבנתי שאם לא יהיה לי מה ללבוש, כנראה בתור עונש ישאירו אותי בבית. והתחלתי למרר בבכי.

לאחר שאמי כעסה עלי מאוד, היא השאילה מהשכנים שמלה עבורי כי "אי אפשר ללכת לסגד עם כזו שמלה מלוכלכת". כך זכיתי לראשונה להשתתף בחג.

הדרך הייתה כה ארוכה אך לא התעייפתי מרוב התלהבות. כשהגענו למקום היו שם המון אנשים ונשים לבושים בלבן. כולם התפללו ונישקו את הרצפה. היו כאלה ששמו אבן על השכמות ועל הראש והתפללו בבכי, היו כאלו שהרימו את שתי הידיים למעלה ונשאו עיניים לשמיים ואז ירדו עד למטה ונישקו את הרצפה וחזרו שוב ושוב על אותה תנועה. אני עמדתי שם למספר דקות והסתכלתי על האנשים. אחר כך הצטרפתי לבנות גילי שישבו בצד ושיחקו.

אך אבי ואמי מיד הצטרפו לקהל והתפללו כמו כולם. לקראת סוף היום ירד גשם, ואנשים כל כך שמחו ולא פחדו להתרטב. אני זוכרת שהיו אמונות שונות סביב החג: שתפילות יום הסגד מביאות ברכה לגשם ועוד. כנראה שזו הסיבה לשמחה. בסוף היום הביאו את כל המאכלים למקום אחד. לאחר שהקייסים (מנהיגי הקהילה) ברכו על האוכל, סעדו כולם יחד. לאחר הסעודה שבנו הביתה.

מתוך גבייאו, טובה. **שמלת החג של טרויה**. אוריון ספרים